“สุพัฒนพงษ์” แจง 3 มาตรการลดค่าไฟ 2 เดือน งบกว่า 8 พันลบ. ครอบคลุมผู้ใช้ 23.70 ล้านราย
“สุพัฒนพงษ์” แจง 3 มาตรการลดค่าไฟ 2 เดือน งบกว่า 8 พันลบ. ครอบคลุมผู้ใช้ 23.70 ล้านราย
“สุพัฒนพงษ์” แจง 3 มาตรการลดค่าไฟ 2 เดือน งบกว่า 8 พันลบ. ครอบคลุมผู้ใช้ 23.70 ล้านราย
13 ม.ค. 2564

นายสุพัฒนพงษ์ พันธ์มีเชาว์ รองนายกรัฐมนตรี และรมว.พลังงาน เปิดเผยว่า มาตรการช่วยเหลือและบรรเทาความเดือดร้อนของประชาชนที่ได้รับผลกระทบจากสถานการณ์โควิด-19 ในด้านค่าไฟฟ้าที่ได้รับความเห็นชอบจากที่ประชุมคณะรัฐมนตรี (ครม.) เมื่อวานนี้ (12 ม.ค.64) ใน 3 มาตรการนั้น กระทรวงพลังงานคาดว่าจะใช้งบประมาณในการช่วยเหลือรวมทั้งสิ้น 8,202 ล้านบาท ซึ่งจะมีการแถลงรายละเอียดมาตรการความช่วยเหลือจากสำนักงานคณะกรรมการกำกับกิจการพลังงาน (กกพ.) การไฟฟ้านครหลวง (กฟน.) และการไฟฟ้าส่วนภูมิภาค (กฟภ.) ในวันที่ 15 มกราคม 2564
ทั้งนี้ จากสถานการณ์การระบาดของโรคติดเชื้อโควิด -19 รอบใหม่ ทำให้รัฐบาลมีนโยบายขอความร่วมมือให้ประชาชนทำงานที่บ้าน (Work from home) เพื่อลดความเสี่ยงในการระบาดของโรคดังกล่าว ซึ่งอาจจะทำให้ประชาชนได้รับผลกระทบจากภาระค่าไฟฟ้าที่เพิ่มขึ้น ทางกระทรวงพลังงาน จึงได้สั่งการให้สำนักงาน กกพ. พิจารณามาตรการด้านไฟฟ้าเพื่อช่วยเหลือและบรรเทาความเดือดร้อนของประชาชนที่มีภาระค่าไฟฟ้าเพิ่มขึ้นจากมาตรการของภาครัฐ ซึ่งได้เสนอต่อที่ประชุมคณะรัฐมนตรีและได้มีการเห็นชอบ 3 มาตรการ
สำหรับทั้ง 3 มาตรการ จะช่วยเหลือผู้ใช้ไฟฟ้าประเภทบ้านอยู่อาศัย และกิจการขนาดเล็ก ครอบคลุมผู้ใช้ไฟฟ้าจำนวนรวม 23.70 ล้านราย หรือ คิดเป็น 97% ของผู้ใช้ไฟฟ้าทั่วประเทศ เป็นระยะเวลา 2 เดือน ในระหว่างเดือนกุมภาพันธ์ – มีนาคม 2564 ประกอบด้วย
มาตรการที่ 1 สำหรับผู้ใช้ไฟฟ้าบ้านอยู่อาศัย ที่ติดตั้งมิเตอร์ไม่เกิน 5 แอมป์ และใช้ไฟฟ้าไม่เกิน 150 หน่วยต่อเดือน ได้แก่ ผู้ใช้ไฟฟ้าประเภทที่ 1.1 ของกฟน. ประเภทที่ 1.1.1 ของกฟภ. ลูกค้ารายย่อยของการไฟฟ้าฝ่ายผลิตแห่งประเทศไทย (กฟผ.) และประเภท 10 ของกิจการไฟฟ้าสวัสดิการสัมปทานกองทัพเรือ (กิจการไฟฟ้าสวัสดิการฯ) รวมจำนวน 10.13 ล้านราย ซึ่งจะได้รับค่าไฟฟ้าฟรี 90 หน่วยแรกทุกราย
มาตรการที่ 2 สำหรับผู้ใช้ไฟฟ้าบ้านอยู่อาศัยที่ใช้ไฟฟ้าเกิน 150 หน่วยต่อเดือน ได้แก่ ผู้ใช้ไฟฟ้าประเภทที่ 1.2 และ 1.3 ของกฟน. ประเภท 1.1.2 และ 1.2 ของกฟภ. ลูกค้ารายย่อยของกฟผ. และประเภท 11 ของกิจการไฟฟ้าสวัสดิการฯ รวมจำนวน 11.83 ล้านราย โดยจะได้รับส่วนลดค่าไฟฟ้าในส่วนของหน่วยการใช้ไฟฟ้าที่เพิ่มขึ้นจากบิลค่าไฟฟ้าซึ่งใช้เดือนธันวาคม 2563 เป็นฐานในการคำนวณส่วนลด ทั้งนี้ ในการดำเนินงานดังกล่าวให้เป็นส่วนลดค่าไฟฟ้าก่อนการคำนวณภาษีมูลค่าเพิ่ม โดยมีแนวทางการคิดค่าไฟฟ้า ดังนี้
(1) กรณีการใช้ไฟฟ้าประจำเดือนกุมภาพันธ์-มีนาคม 2564 น้อยกว่าหรือเท่ากับหน่วยการใช้ไฟฟ้าตามบิลค่าไฟฟ้าในเดือนธันวาคม 2563 ให้คิดค่าไฟฟ้าตามหน่วยการใช้ไฟฟ้าจริงของเดือนนั้น ๆ
(2) กรณีการใช้ไฟฟ้าประจำเดือนกุมภาพันธ์-มีนาคม 2564 มากกว่าหน่วยการใช้ไฟฟ้าตามบิลค่าไฟฟ้าของเดือนธันวาคม 2563 ให้เป็นส่วนลดค่าไฟฟ้าก่อนการคำนวณภาษีมูลค่าเพิ่ม โดยมีแนวทางในการคิดค่าไฟฟ้าตามปริมาณการใช้ไฟฟ้า
มาตรการที่ 3 สำหรับผู้ใช้ไฟฟ้าประเภทกิจการขนาดเล็ก (ไม่รวมส่วนราชการและรัฐวิสาหกิจ) ของกฟน. กฟภ. ลูกค้าตรงของกฟผ. และ ผู้ใช้ไฟฟ้าของกิจการไฟฟ้าสวัสดิการฯ ที่มีลักษณะเป็นการอยู่อาศัยร่วมกับการประกอบธุรกิจรายเล็ก จะให้ค่าไฟฟ้าฟรี 50 หน่วยแรกทุกราย